Jevgenij Prigozjin (født 1961, til venstre) og Dmitrij Utkin (født 1970) var blant de ti omkomne etter flystyrten i Russland 23. august 2023. Begge var ledere i den russiske leiehæren Wagner-gruppen.
Foto av flyet som styrtet. Det var en privatjet for forretningsreiser levert av den brasilianske flyprodusenten Embraer.  Foto: Anna Zvereva, mars 2022 
**Flystyrten i Tver oblast** 23. august 2023 skjedde med et privat jetfly i Tver oblast mellom Moskva og St. Petersburg i Russland. Det er antatt at ti personer omkom under flystyrten. Ifølge russiske luftfartsmyndigheter var Jevgenij Prigozjin og Dmitrij Utkin, henholdsvis lederen for og grunnleggeren av leiehæren Wagnergruppen, blant de omkomne. Styrten skjedde nær småstedet Kuzjenkino i Bologovskij rajon i Tver oblast, et stykke nordvest for dets administrative hovedsete Tver.

Bakgrunn, hendelse og spekulasjoner
-----------------------------------

Det private jetflyet som styrtet, var eid av Wagner-gruppen og tok av fra Sjeremetjevo internasjonale lufthavn i den russiske hovedstaden. Flyet hadde kurs for St. Petersburg der Prigozjin har hatt base. Flymaskinen var av typen Embraer Legacy 600, utstyrt med to jetmotorer fra Rolls Royce og med plass til mellom 13 og 15 passasjerer. Alle ombord, tre besetningsmedlemmer og sju passasjer, døde i styrten. Ifølge Reuters er det bare notert én ulykke med denne flymodellen i de 20 årene den har vært brukt, og årsaken da var ikke teknisk feil. Dette er derfor første tilfelle av en dødsulykke med fly i Embraer-ERJ-familien.

Flysporingsopplysninger fra FlightRadar24, en svensk tjeneste som overvåker flytrafikken, viste at flyet i en høyde på 24 000 fot (8 500 meter) plutselig falt og forsvant fra radaren omkring klokka 18.11 lokal tid onsdag 23. august. En Telegram-kanal tilknyttet Wagner-gruppen rapporterte samme kveld at flyet ble skutt ned av russisk luftvern i Tver-regionen, nord for Moskva.

Spekulasjonene fortsatte etter hendelsen. Et par metalliske smell, en røyksky på himmelen, hvordan flyet falt rykende og skadet i et stupbratt fall, og bilder av vrakrestene, kunne tyde på at styrten skyldtes en eksplosjon. Forøvere av et attentat kunne ha hatt godkjenning av russiske myndigheter, skjønt også russiske militære som kunne ha ønsket å hevne Wagnergruppens nedskyting av helikoptere under dens ferd retning Moskva, er også blitt hevnt. En liten, men kraftig bombe skjult ombord, for eksempel plassert i en hjulbrønn eller i klimaanlegget, kunne ha vært benyttet, men flyet kunne også ha blitt truffet av et eller to missiler. Flere har dessuten påpekt at det var usikkert om Prigozjin egentlig var med på reisen. Forvirringen omkring hendelsen kan være del av bevisst desinformasjon.

Jevgenij Prigozjin (født 1961) var russisk oligark og sjef for Wagnergruppen, et privat selskap av flere tusen leiesoldater som kjemper for russiske interesser i flere internasjonale konfliktområder. Dmitrij Utkin (født 1970) var gruppens militære leder. Også en annen i toppledelsen omkom da flyet styrtet i Tver. 

To måneder tidligere, i juni 2023, gjorde Prigozjin opprør mot Russlands militære ledelse. Han sendte en militærkolonne i protest mot Moskva og oppfordret russere til å støtte seg. Prigozjin anklaget blant annet landets forsvarsminister for korrupsjon, manglede styring og å ha beordret et angrep på Wagnersoldater som kjempet på russisk side i landets pågående invasjonskrig i Ukraina. 13 russiske piloter ble drept av Wagnergruppen. Russlands president Vladimir Putin omtalte Prigozjin som en forræder, men det ble snart inngått en avtale der Prigozjin og leiehæren hans fikk tillatelse til å reise til Belarus etter mytteriet eller kuppforsøket. Wagner-gruppens kortlivede opprør mot den russiske militærledelsen anses for den største utfordringen mot president Vladimir Putin siden han ble landets leder i 1999.[]

Putin har avvist alle anklager om offisiell russisk innblanding i flystyrten. I en kort TV-uttalelse etter Prigozjins død, uttalte presidenten at Wagnersjefen «gjorde noen alvorlige feil i livet, men også oppnådde nødvendige resultater.»

Omkomne
-------

Ifølge passasjerlisten befant følgende personer seg om bord:

**Passasjerer**:

* Jevgenij Prigozjin (født 1961), leder for Wagner-gruppen
* Dmitrij Utkin (født 1970), grunnlegger av og militær leder i Wagner-gruppen
* Valerij Tsjekalov (født 1976), ansvarlig for Prigozjins sikkerhet og logistikk i Wagner-gruppen
* Aleksander Totmin, livvakt for Prigozjin
* Jevgenij Makarjan, livvakt for Prigozjin
* Sergeij Propustin, Wagner-veteran og offiser
* Nikolaij Matusejev, Wagner-veteran og offiser

**Flyets besetning:**

* Aleksej Levsjin, kaptein
* Rustam Karimov, co-pilot
* Kristina Raspopova, flyvertinne

Referanser
----------

1. ↑  Laursen, Henrik Haug (23. august 2023). «Russisk privatfly styrtet - hevder Prigozjin var om bord». *NRK*. Besøkt 23. august 2023.
2. ↑  «Jevgenij Prigozjin døde i flystyrt». *TV2*. 23. august 2023. Besøkt 23. august 2023.
3. 1 2 3 4  «Dette vet vi om Wagner-styrten». *nrk.no* **(norsk)**. 24. august 2023.
4. ↑  VG.no 24. august 2023: *Wagner-gruppen bekrefter at Prigozjin er død etter flystyrt*
5. ↑  Gardner, Frank; Greenall, Robert; Lukiv, Jaroslav (23. august 2023). «Wagner boss Prigozhin killed in plane crash in Russia». *BBC News* **(engelsk)**.
6. ↑  nettavisen.no 25. august 2023: *Putin: Wagner-sjefen gjorde alvorlige feil; – Han var en mann med en komplisert skjebne, og han gjorde alvorlige feil i sitt liv, sa Putin i sin TV-uttalelse.*
7. ↑  Tobias Utz (24. august 2023). «Brisante Passagierliste: Ist Prigoschin tot? Flugzeugunglück in Russland». *Münchner Merkur*. Besøkt 24. august 2023.
8. ↑  «Крушение самолёта Пригожина в Тверской области: Прямая трансляция». *tsargrad.tv* **(russisk)**. 23. august 2023. Besøkt 24. august 2023.
9. 1 2 3 4 5 6 7 8  «Russian Offensive Campaign Assessment, A ugust 23, 2023». *understandingwar.org* **(engelsk)**. Institute for the Study of War. Besøkt 24. august 2023.
10. 1 2 3 4 5 6 7 8  Brady Knox (24. august 2023). «Who were the other passengers aboard Prigozhin's crashed plane?». *Washington Examiner* **(engelsk)**. Besøkt 24. august 2023.
11. ↑  Aftenposten.no 29. august 2023: *39-åringen døde i flystyrten. Familiens historie kaster lys over dødsulykken.*

Eksterne lenker
---------------

* (en) 2023 Tver plane crash – kategori av bilder, video eller lyd på Commons Rediger på Wikidata